《海棠秋》
宋代·顾禧

春风荡漾花如织，排摈深岩天地窄。
桃李芳菲斗艳阳，嫣痕尽染胭脂色。
含丹欲吐娇不胜，獭髓遥分点琼额。
杨妃睡足口无语，嫁作游丝怨风雨。
花神泣罢还欲诉，不愿柔枝荐繁市。
愿得常亲君子傍，秋深静绾紫绡妆。
孤桐独立擎素月，芙蕖零落无辉光。
瑶枝重整临秋水，蓼蒲历历羞无香。
赏心况有双凫仙，琴声夜夜醉婵娟。
碧霞觞泛海棠醉，曲栏丽影何蹁跹。
君不见南朝百里花无数，郁郁纷纷吐烟雾。
载岁无人禁採樵，丹干琼姿尽摧仆。
兰蕙当门动见锄，草门惟叹璇霓卧。
兹花胜植瀛蕊苑，一承顾盼犹未晚。
冉冉临窗如有心，{儇亻换女}舞清歌乐事远。
蔓露凝霜色倍妍，夔州何独无诗篇。
兹花有诗便不朽，吁嗟托根良不偶。

作者简介：宋吴郡人，字景繁，号痴绝叟。不求仕进，居光福山中，终日闭户读诵，博极坟典。高宗绍兴中郡以遗逸荐，不起，闲居五十年不出，名重乡里。著作甚丰，与吴兴施宿合注苏轼诗，为陆游所称。